S-828/2013

Árið 2013, 8. október, er á dómþingi Héraðsdóms Reykjavíkur, sem háð er í Dómhúsinu við Lækjartorg af A-kk-þgf H-kk-þgf, settum héraðsdómara, kveðinn upp dómur í sakamálinu nr. 828/2013: Ákæruvaldið gegn F-x-x V-x-x, en málið var dómtekið 30. september 2013.

Málið er höfðað af ríkissaksóknara með ákæru dagsettri 18. september 2013 á hendur:

„F-x-x V-x-x, [...], ítölskum ríkisborgara, fyrir kynferðisbrot og brot gegn barnaverndarlögum:

1. Með því að hafa að kvöldi sunnudagsins 25. ágúst 2013, sært blygðunarsemi 12 ára stúlku, [...], með því að hafa, á almenningssalerni í Laugardalslaug, Sundlaugarvegi 30, Reykjavík, tekið hreyfimynd á síma sinn af gerðinni Apple iPhone af stúlkunni er hún tók niður um sig buxur og nærbuxur, hafði þvaglát og girti upp um sig, í næsta salernisbás við ákærða.

Telst þetta varða við 209. gr. almennra hegningarlaga nr. 19/1940 og 3. mgr. 99. gr. barnaverndarlaga nr. 80/2002.

2. Með því að hafa búið til og haft í vörslu sinni fjögur myndskeið sem sýna börn á kynferðislegan eða klámfenginn hátt, en ákærði tók þrjú myndskeið 23. ágúst 2013 og ofangreint myndskeið af [...] 25. ágúst, sem sýna stúlkur taka niður um sig buxur og nærbuxur, hafa þvaglát og girða upp um sig, í næsta salernisbás við ákærða. Myndskeiðin sýna m.a. beran, rass, læri, og í einu tilviki kynfæri, stúlknanna.

Telst þetta varða við 2. mgr. 210. gr. og 1. mgr. 210. gr. a. almennra hegningarlaga.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að ákærða verði gert að sæta upptöku á framangreindum síma af gerðinni Apple iPhone sem lögregla lagði hald á, samkvæmt 1. tölulið. 1. mgr. 69. gr. a. laga nr. 19/1940.“

Verjandi ákærða krefst vægustu refsingar er lög leyfa og hæfilegrar þóknunar sér til handa.

Ákærði hefur skýlaust játað brot sín og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru, að því undanskildu að háttsemi í 2. ákærulið varðar aðeins við 1. mgr. 210. gr. a almennra hegningarlaga. Þar sem ekki hefur verið sýnt fram á að umrætt myndefni hafi verið búið til í útbreiðsluskyni verður ákærði sýknaður af ákæru um brot gegn 2. mgr. 210. gr. almennra hegningarlaga.

Ákærði er fæddur í júlí árið 1965 og hefur ekki áður sætt refsingu svo kunnugt sé. Við ákvörðun refsingar verður hliðsjón höfð af þessu. Til þess þykir einnig mega líta að ákærði hefur gengist greiðlega við brotum sínum og hefur gert samkomulag við brotaþolann [...] um greiðslu miskabóta auk þóknunar réttargæslumanns. Á hinn bóginn var hér um nokkur brot ákærða að ræða og beindust þau öll gegn börnum, sbr. 1. tölulið 1. mgr. 70. gr. almennra hegningarlaga.

Refsing ákærða er ákvörðuð með hliðsjón af 77. gr. almennra hegningarlaga og þykir hæfilega ákveðin sex mánaða fangelsi, en fresta skal fullnustu refsingarinnar og hún falla niður að liðnum 2 árum frá uppkvaðningu dómsins að telja, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Með vísan til 1. töluliðar 1. mgr. 69. gr. a almennra hegningarlaga verður ákærða gert að sæta upptöku á þeim Apple iPhone síma sem í ákæru greinir.

Þá ber að dæma ákærða til að greiða málsvarnarþóknun skipaðs verjanda síns, E-kk-ef G-kk-ef hrl., 439.250 krónur.

A-kk-nf H-kk-nf, settur héraðsdómari, kveður upp dóm þennan.

DÓMSORÐ:

Ákærði, F-x-x V-x-x, sæti fangelsi í sex mánuði. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á Apple iPhone síma.

Ákærði greiði málsvarnarþóknun skipaðs verjanda síns, E-kk-ef G-kk-ef hrl., 439.250 krónur.

A-kk-nf H-kk-nf